KTB โชว์ความโปร่งใส ยกเลิกระบบเปิดเผยข้อมูลแอปฯ “เป๋าตัง” หลังกระแสดราม่า
KTB โชว์ความโปร่งใส ยกเลิกระบบยินยอมให้เปิดเผยข้อมูลแอปฯ "เป๋าตัง" อัตโนมัติ หลังกระแสดราม่า มีผล 7 มิ.ย.
KTB โชว์ความโปร่งใส ยกเลิกระบบยินยอมให้เปิดเผยข้อมูลแอปฯ "เป๋าตัง" อัตโนมัติ หลังกระแสดราม่า มีผล 7 มิ.ย.
8 มิ.ย. 2564

ธนาคารกรุงไทย จำกัด (มหาชน) หรือ KTB แจ้งว่า จากกรณีที่ธนาคารได้อัพเดตแอปพลิเคชัน “เป๋าตัง” เวอร์ชั่นล่าสุด โดยกำหนดให้ผู้ใช้งานเลือกให้ความยินยอมเกี่ยวกับข้อมูลส่วนบุคคล เพื่อใช้ในการแจ้งข้อมูลข่าวสาร ผลิตภัณฑ์และบริการของธนาคาร กลุ่มธุรกิจการเงินและพันธมิตร นำข้อมูลไปใช้ในการวิเคราะห์ พัฒนา ผลิตภัณฑ์และบริการที่ตอบโจทย์ผู้ใช้งานแอปฯ เป๋าตัง และเพื่อใช้ในการตรวจสอบยืนยันตัวตนในการเข้าร่วมโครงการภาครัฐนั้น พบว่าผู้ใช้งานแอปฯ “เป๋าตัง” มีความกังวลเกี่ยวกับระบบและรูปแบบการให้ความยินยอมเปิดเผยข้อมูล
ดังนั้น เพื่อความสบายใจของผู้ใช้งาน และความโปร่งใส ธนาคารฯ จึงได้ยกเลิกระบบการให้ความยินยอมเปิดเผยข้อมูลทั้ง 3 ส่วนออกจากแอปฯ “เป๋าตัง” สำหรับผู้ใช้งานที่ได้กดให้ความยินยอมไปแล้ว ระบบจะทำการยกเลิกให้โดยอัตโนมัติ ตั้งแต่คืนวันที่ 7 มิ.ย.ที่ผ่านมา
ทั้งนี้ ธนาคารฯ จะเร่งพัฒนาปรับปรุงระบบและรูปแบบการให้ความยินยอมเปิดเผยข้อมูลส่วนบุคคล สำหรับผู้ใช้งานที่ต้องการเข้าร่วมโครงการภาครัฐ เพื่อตรวจสอบยืนยันตัวตนว่าเป็นผู้มีสิทธิตามเกณฑ์ของโครงการภาครัฐจริงหรือไม่ เพื่อป้องกันการสวมสิทธิ และทุจริตในโครงการภาครัฐ ควบคู่กับการอำนวยความสะดวกให้กับผู้ใช้งานตามวัตถุประสงค์ และการเชื่อมโยงที่จำเป็นของแต่ละโครงการ
โดยธนาคารยึดหลักความโปร่งใส เป็นธรรม ตรวจสอบได้ และทุกภาคส่วนสามารถเข้าถึงได้อย่างทั่วถึง พร้อมปฏิบัติตามกฏหมายคุ้มครองข้อมูลส่วนบุคคล (PDPA) แม้ว่าจะมีการเลื่อนการบังคับใช้กฎหมายออกไปก็ตาม และเคารพในสิทธิส่วนบุคคลอย่างเคร่งครัด